บลจ.ทหารไทยส่ง2กองกิมจิขายจ่าย2-2.4%
บลจ.ทหารไทย เปิดขายกองทุนพันธบัตรเกาหลีใต้เพิ่ม 2 กองทุน อายุ 11 เดือนให้ผลตอบแทน 2.00% และอายุ 1 ปี 11เดือนชูผลตอบแทน 2.40%
25 ส.ค. 2553

บลจ.ทหารไทย เปิดขายกองทุนพันธบัตรเกาหลีใต้เพิ่ม 2 กองทุน อายุ 11 เดือนให้ผลตอบแทน 2.00% และอายุ 1 ปี 11เดือนชูผลตอบแทน 2.40% 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย  เปิดเผยว่า จากการที่บริษัทฯ เปิดขายกองทุนเพื่อลงทุนในพันธบัตรเกาหลีใต้มาอย่างต่อเนื่อง และที่ผ่านมาได้รับการตอบรับจากผู้ลงทุนเป็นอย่างดี บริษัทฯจึงได้กำหนดออกกองทุนเพื่อลงทุนในพันธบัตรเกาหลีใต้เพิ่มอีก 2 รุ่น คือรุ่นที่ 105 อายุของกองทุนประมาณ 11 เดือน และรุ่นที่ 104 อายุกองทุนประมาณ 1 ปี 11 เดือน กำหนดเปิดขายครั้งแรกระหว่างวันที่ 25 – 31 ส.ค.2553 นี้ 
สำหรับกองทุนเปิดทหารไทยพันธบัตรเกาหลีใต้ทั้ง 2 รุ่น ที่ออกใหม่นี้ มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings 
กองทุนเปิดทหารไทยพันธบัตรเกาหลีใต้รุ่นที่ 105 มีอายุของกองทุนประมาณ 11 เดือน ให้ผลตอบแทนจากการลงทุนหลังหักค่าใช้จ่ายประมาณ 2.00% ต่อปี และรุ่นที่ 104 อายุของกองทุนประมาณ 1 ปี 11 เดือน ให้ผลตอบแทนจากการลงทุนหลังหักค่าใช้จ่ายประมาณ 2.40% ต่อปี และมีการรับซื้อคืนหน่วยลงทุนโดยอัตโนมัติในอัตราประมาณ 2.40% ต่อปี โดยทั้งสองกองทุนมีขนาดมูลค่าของโครงการ 1,000 ล้านบาท และมีการทำสัญญาปกป้องความเสี่ยงจากอัตราแลกเปลี่ยนเต็มจำนวน ผู้สนใจสามารถลงทุนด้วยมูลค่าขั้นต่ำเพียง 2,000 บาท ทั้งนี้ ผู้ลงทุนประเภทบุคคลธรรมดาไม่ต้องเสียภาษี